Unele categorii de bugetari vor beneficia de salarii majorate, conform unei viitoare Ordonanțe de Urgență.
Guvernul Ciolacu are, printre documentele de pe ordinea de zi a ședinței din 23 mai 2024, o “ANALIZA referitoare la PROIECTUL DE ORDONANȚĂ DE URGENȚĂ privind măsuri referitoare la salarizarea personalului din unele sectoare de activitate bugetară precum şi reglementarea unor aspecte organizatorice”.
Inițiativa de majorare a salariilor în unele sectoare bugetare vine însă în contradicție cu eforturile Ministerului Finanțelor de a ține sub control cheltuielile statului.
Pe de altă parte, sunt categorii de bugetari care ar fi exceptate de la majorarea salarială din această OUG. Federația Sindicală a Polițiștilor și Personalului Contractual (FSNPPC) a transmis un mesaj referitor la “proiectul OUG privind măsuri referitoare la salarizarea personalului din unele sectoare de activitate bugetară, precum și reglementarea unor aspecte organizatorice, postat în transparență pe site-ul Ministerului Muncii, care prevede majorarea cu 10% a salariilor personalului plătit din fonduri publice, mai puțin a unor familii ocupaționale care au primit deja diferite majorări salariale, în ultimii ani, inclusiv 5%, începând cu luna ianuarie 2024, precum și a familiei ocupaționale din Anexa VI a Legii-cadru nr. 153/2017 – Apărare, Ordine Publică și Securitate Națională, care este exclusă din acest proiect de act normativ, deși are drepturi financiare semnificative de recuperat”.
Separat, chiar angajați ai Guvernului României protestează în stradă, de mai multe zile, cerând să li se mărească salariile.
După ședința de guvern din ziua de 23 mai, premierul Ciolacu va participa la reuniunea Consiliului Național Tripartit pentru Dialog Social.